《自题木假山》
宋代·喻良能

根干轮囷蔽马牛，何年飘泊寄沧洲。
幽岩邃壑渔罾得，百巧千奇云浪锼。
好唤老泉来作记，肯将居士与同游。
毕宏韦偃丹青妙，画得天然意绪不。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。